钦定古今图书集成/明伦汇编/官常典/第635卷 > 梁毗
## 钦定古今图书集成/明伦汇编/官常典/第635卷 > 梁毗

按《隋书》本传：“毗字景和，安定乌氏人也。高祖开皇初，
毗出宪司，复典京邑，直道而行，无所回避，失权贵心。
由是出为西宁州刺史，在州十一年。先是，蛮夷酋长
皆服金冠，以金多者为豪儁，由此皆递相陵夺。每寻
干戈，边境略无宁岁，毗患之。后因诸酋长相率以金
遗毗，于是置金坐侧，对之恸哭，而谓之曰：‘此物饥不
可食，寒不可衣，汝等以此相灭，不可胜数。今将此来，
欲杀我耶’？”一无所纳，悉以还之。于是蛮夷感悟，遂不
相攻击。高祖闻而善之，征为散骑常侍。